Εσωτερικός κανονισμός του Ελεγκτικού Συνεδρίου των Ευρωπαϊκών Κοινοτήτων(1)

ΠIΝΑΚΑΣ ΠΕΡIΕΧΟΜΕΝΩΝ

>ΘΕΣΗ ΠΙΝΑΚΑ>

ΤΟ ΕΛΕΓΚΤIΚΟ ΣΥΝΕΔΡIΟ ΤΩΝ ΕΥΡΩΠΑΪΚΩΝ ΚΟIΝΟΤΗΤΩΝ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 5,

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 246 έως 248,

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 45Α έως 45Γ,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως τα άρθρα 160Α έως 160Γ,

ΕΚΔΙΔΕΙ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤIΤΛΟΣ I

ΟΡΓΑΝΩΣΗ ΤΟΥ ΣΥΝΕΔΡIΟΥ

ΚΕΦΑΛΑIΟ I

ΤΟ ΣΥΝΕΔΡIΟ

Άρθρο 1

Συλλογικός χαρακτήρας

Το Συνέδριο είναι οργανωμένο και ενεργεί ως Σώμα, σύμφωνα με τις διατάξεις των συνθηκών και του δημοσιονομικού κανονισμού και κατά τους όρους του παρόντος εσωτερικού κανονισμού.

ΤΜΗΜΑ 1

ΤΑ ΜΕΛΗ

Άρθρο 2

Ημερομηνία έναρξης της θητείας

Η διάρκεια της θητείας των Μελών του Συνεδρίου αρχίζει από την ημερομηνία που καθορίζεται σχετικά στην πράξη διορισμού ή, αν δεν υπάρχει καθορισμένη ημερομηνία, από την ημερομηνία της πράξης αυτής.

Άρθρο 3

Ορκωμοσία

Κάθε Μέλος που διορίζεται, προτού αναλάβει τα καθήκοντά του ή το συντομότερο δυνατό μετά την ανάληψη των καθηκόντων του, αναλαμβάνει την επίσημη υποχρέωση που προβλέπεται από τις συνθήκες.

Άρθρο 4

Υποχρεώσεις των Μελών

1. Τα Μέλη ασκούν τα καθήκοντά τους με πλήρη ανεξαρτησία προς το γενικό συμφέρον των Κοινοτήτων.

2. Κατά την εκπλήρωση των καθηκόντων τους, δεν ζητούν ούτε δέχονται υποδείξεις από καμία κυβέρνηση και από κανέναν οργανισμό. Aπέχουν από κάθε ενέργεια ασυμβίβαστη με τα καθήκοντά τους.

3. Κατά τη διάρκεια της θητείας τους, και μετά την αποχώρησή τους, αναλαμβάνουν να τηρούν τις υποχρεώσεις που απορρέουν εκ της θέσεώς τους, ιδίως τις υποχρεώσεις εντιμότητας και διακριτικότητας ως προς την αποδοχή, μετά την αποχώρησή τους, ορισμένων θέσεων ή ορισμένων πλεονεκτημάτων.

4. Κατά τη διάρκεια της θητείας τους, δεν ασκούν καμία επαγγελματική δραστηριότητα, αμειβόμενη ή μη.

Άρθρο 5

Εξωτερικές δραστηριότητες των Μελών

Το Συνέδριο καθορίζει τους κανόνες για την εξέταση των εξωτερικών δραστηριοτήτων των Μελών σε σχέση με τα άρθρα 247 παράγραφοι 4 και 5 της συνθήκης ΕΚ, 45Β παράγραφοι 4 και 5 της συνθήκης ΕΚΑΧ και 160Β παράγραφοι 4 και 5 της συνθήκης ΕΚΑΕ.

Άρθρο 6

Απαλλαγή από τα καθήκοντα

1. Τα μέλη δεν μπορούν να απαλλαγούν από τα καθήκοντά τους ούτε να κηρυχθούν έκπτωτα του δικαιώματος προς σύνταξη ή άλλων υποκατάστατων ωφελημάτων, παρά μόνο υπό τους όρους που προβλέπονται στα άρθρα 247 παράγραφος 7 της συνθήκης ΕΚ, 45Β παράγραφος 7 της συνθήκης ΕΚΑΧ και 160Β παράγραφος 7 της συνθήκης ΕΚΑΕ.

2. Όταν το Ελεγκτικό Συνέδριο, αποφασίζοντας με ομοφωνία των άλλων Μελών που το αποτελούν, κρίνει ότι ένα Μέλος θα έπρεπε να απαλλαγεί από τα καθήκοντά του ή να κηρυχθεί έκπτωτο του δικαιώματος προς σύνταξη ή άλλων ωφελημάτων, ο/η ενδιαφερόμενος(-η) καλείται να υποβάλει, ενδεχομένως, τις παρατηρήσεις του/της ενώπιον του Συνεδρίου που συνεδριάζει κεκλεισμένων των θυρών.

3. Η απόφαση για προσφυγή στο Δικαστήριο λαμβάνεται, κατόπιν ακρόασης του/της ενδιαφερόμενου(-ης) σύμφωνα με την προηγούμενη παράγραφο, με μυστική ψηφοφορία, βάσει γραπτής αναφοράς του/της Προέδρου του Συνεδρίου, συνοδευόμενης, ενδεχομένως, από τις γραπτές παρατηρήσεις του ενδιαφερόμενου Μέλους.

Άρθρο 7

Προβάδισμα

1. Τα Μέλη κατατάσσονται μετά τον/την Πρόεδρο, σύμφωνα με την αρχαιότητά τους στην υπηρεσία· σε περίπτωση νέου διορισμού, έστω και μη άμεσου, λαμβάνεται υπόψη η διάρκεια της προϋπηρεσίας.

2. Μέλη με την ίδια αρχαιότητα στην υπηρεσία κατατάσσονται ανάλογα με την ηλικία τους.

Άρθρο 8

Προσωρινή αναπλήρωση των Μελών

Το Συνέδριο καθορίζει τους όρους προσωρινής αναπλήρωσης σε περίπτωση χηρείας της θέσης ενός Μέλους και σε περίπτωση απουσίας ή κωλύματος ενός Μέλους.

ΤΜΗΜΑ 2

Ο/Η ΠΡΟΕΔΡΟΣ

Άρθρο 9

Εκλογή του/της Προέδρου

1. Σύμφωνα με τα άρθρα 247 παράγραφος 3 της συνθήκης ΕΚ, 45Β παράγραφος 3 της συνθήκης ΕΚΑΧ και 160Β παράγραφος 3 της συνθήκης ΕΚΑΕ, τα Μέλη του Συνεδρίου εκλέγουν μεταξύ τους τον/την Πρόεδρο του Συνεδρίου για περίοδο τριών ετών. Η επανεκλογή του/της επιτρέπεται.

2. Το Συνέδριο προβαίνει στην εκλογή του/της Προέδρου κατά τις ημέρες που προηγούνται της λήξης της θητείας του/της Προέδρου εν ενεργεία.

3. Εντούτοις, όταν η λήξη της προεδρικής θητείας συμπίπτει με μερική ανανέωση των Μελών η οποία γίνεται σύμφωνα με τα άρθρα 247 παράγραφος 3 της συνθήκης ΕΚ, 45Β παράγραφος 3 της συνθήκης ΕΚΑΧ και 160Β παράγραφος 3 της συνθήκης ΕΚΑΕ, η εκλογή διενεργείται αμέσως μετά, και το αργότερο μέσα σε προθεσμία δεκαπέντε εργάσιμων ημερών από την έναρξη της θητείας του Συνεδρίου με τη νέα του σύνθεση.

4. Ο/Η Πρόεδρος του Συνεδρίου εκλέγεται με μυστική ψηφοφορία σύμφωνα με τη διαδικασία που έχει ορίσει το Συνέδριο.

Άρθρο 10

Καθήκοντα του/της Προέδρου

1. Ο/Η Πρόεδρος του Συνεδρίου:

α) συγκαλεί τις συνεδριάσεις του Σώματος και προεδρεύει αυτών, και εξασφαλίζει την καλή διεξαγωγή των συζητήσεων·

β) μεριμνά για την εκτέλεση των αποφάσεων του Συνεδρίου·

γ) εξακριβώνει την καλή λειτουργία των υπηρεσιών καθώς και τη χρηστή διαχείριση των διαφόρων δραστηριοτήτων του Συνεδρίου·

δ) ορίζει τον υπάλληλο στον οποίο ανατίθεται η εκπροσώπηση του Ελεγκτικού Συνεδρίου σε όλες τις διαδικασίες ενώπιον δικαστηρίων στις οποίες είναι διάδικος το Συνέδριο·

ε) εκπροσωπεί το Ελεγκτικό Συνέδριο σε όλες τις εξωτερικές του σχέσεις και κυρίως στις σχέσεις του με την αρμόδια για την απαλλαγή αρχή, με τα άλλα όργανα της Κοινότητας και με τα όργανα ελέγχου των κρατών μελών.

2. Ο/Η Πρόεδρος μπορεί να μεταβιβάσει το σύνολο ή μέρος των καθηκόντων του/της σε ένα ή περισσότερα Μέλη.

Άρθρο 11

Προσωρινή άσκηση της Προεδρίας

Το Συνέδριο ορίζει τους όρους προσωρινής άσκησης της Προεδρίας σε περίπτωση χηρείας της θέσης του/της Προέδρου και σε περίπτωση απουσίας ή κωλύματός του/της.

ΤΜΗΜΑ 3

ΟI ΟΜΑΔΕΣ ΕΛΕΓΧΟΥ

Άρθρο 12

Συγκρότηση και κατανομή των αρμοδιοτήτων των ομάδων ελέγχου

1. Συγκρότηση των ομάδων ελέγχου:

Δημιουργούνται ομάδες ελέγχου κάθετου ή οριζόντιου χαρακτήρα και αποκλειστικά προπαρασκευαστικού χαρακτήρα με ειδική εκτελεστική απόφαση του Συνεδρίου, η οποία καθορίζει τις αντίστοιχες αρμοδιότητες των ομάδων αυτών. Με πρόταση του/της Προέδρου, το Συνέδριο τοποθετεί καθένα από τα Μέλη του σε μια ομάδα ελέγχου.

Τα Μέλη είναι υπεύθυνα ενώπιον της ομάδας και ενώπιον του Συνεδρίου για την εκπλήρωση των καθηκόντων που τους ανατίθενται.

2. Κάθετες ομάδες ελέγχου:

Oι κάθετες ομάδες ελέγχου κατανέμουν μεταξύ των Μελών που τις αποτελούν τα καθήκοντα που εμπίπτουν στην αρμοδιότητά τους, εξασφαλίζοντας, κατά το δυνατόν, ισόρροπη κατανομή του συνολικού φόρτου εργασίας. Οι αποφάσεις σχετικά με τη διανομή των αρμοδιοτήτων στα Μέλη λαμβάνονται με την πλειοψηφία των Μελών που αποτελούν τις ομάδες. Σε περίπτωση ισοψηφίας, το θέμα παραπέμπεται στο Συνέδριο για απόφαση.

3. Οριζόντια ομάδα ελέγχου:

Η οριζόντια ομάδα ελέγχου αποτελείται από τα Μέλη στα οποία ανέθεσε το Συνέδριο την αρμοδιότητα ενός δεδομένου καθήκοντος οριζόντιου χαρακτήρα, από έναν εκπρόσωπο της κάθε κάθετης ομάδας ελέγχου και, ενδεχομένως, από άλλα Μέλη τα οποία θα έχει τοποθετήσει το Συνέδριο στις ομάδες αυτές.

ΤΜΗΜΑ 4

Ο/Η ΓΕΝIΚΟΣ(-Η) ΓΡΑΜΜΑΤΕΑΣ

Άρθρο 13

Γενικός(-ή) Γραμματέας του Συνεδρίου

1. Το Συνέδριο διορίζει τον/την Γενικό(-ή) Γραμματέα του κατόπιν εκλογής με μυστική ψηφοφορία, σύμφωνα με τη διαδικασία που έχει καθορίσει το Συνέδριο.

2. Ο/Η Γενικός(-ή) Γραμματέας είναι υπεύθυνος(-η) ενώπιον του Συνεδρίου και υποβάλλει περιοδικώς στο Συνέδριο απολογισμό της αποστολής του/της.

3. Υπό τις εντολές του Συνεδρίου, ο/η Γενικός(-ή) Γραμματέας εξασφαλίζει τις εργασίες γραμματείας του Συνεδρίου.

4. Ο/H Γενικός(-ή) Γραμματέας ασκεί τις εξουσίες που ανατίθενται στην Αρμόδια για τους διορισμούς Αρχή (Α.Δ.Α.) κατά την έννοια του άρθρου 2 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων, εκτός εάν το Συνέδριο έχει αποφασίσει διαφορετικά.

5. Ο/Η Γενικός(-ή) Γραμματέας είναι υπεύθυνος(-η) για τη διεύθυνση του προσωπικού και τη διοίκηση του Συνεδρίου, καθώς και για κάθε άλλο καθήκον που του/της αναθέτει το Συνέδριο.

6. Το Συνέδριο καθορίζει τους όρους προσωρινής αναπλήρωσης του/της Γενικού(-ής) Γραμματέως σε περίπτωση απουσίας ή κωλύματός του/της.

ΚΕΦΑΛΑIΟ II

ΑΣΚΗΣΗ ΤΩΝ ΚΑΘΗΚΟΝΤΩΝ ΤΟΥ ΣΥΝΕΔΡIΟΥ

Άρθρο 14

Εξουσιοδοτήσεις

1. Το Συνέδριο μπορεί, υπό τον όρο ότι τηρείται η αρχή της συλλογικής του ευθύνης, να εξουσιοδοτήσει ένα ή περισσότερα από τα Μέλη του να λαμβάνουν, εξ ονόματός του και υπό τον έλεγχό του, σαφώς καθορισμένα μέτρα διαχείρισης ή διοίκησης, και ιδίως να προβαίνουν σε προπαρασκευαστικές πράξεις για απόφαση που θα λάβει αργότερα το Σώμα. Τα εξουσιοδοτούμενα Μέλη υποβάλλουν αναφορά στο Σώμα για τα μέτρα που εγκρίθηκαν κατ' αυτόν τον τρόπο.

2. Το Συνέδριο καθορίζει τους όρους υπό τους οποίους τα Μέλη μπορούν να εξουσιοδοτήσουν έναν ή περισσότερους μόνιμους ή λοιπούς υπαλλήλους να υπογράφουν τα έγγραφα που εμπίπτουν στην αρμοδιότητά τους.

Άρθρο 15

Καθήκοντα διατάκτη

Καθήκοντα διατάκτη ασκούν τα Μέλη του Συνεδρίου και ο/η Γενικός(-ή) Γραμματέας σύμφωνα με την κατανομή και τους όρους που καθορίζονται στους εσωτερικούς κανόνες για την εκτέλεση του προϋπολογισμού.

Άρθρο 16

Οργάνωση των υπηρεσιών

1. Το Συνέδριο αποφασίζει τη διάρθρωση των υπηρεσιών του.

2. Με πρόταση του/της Γενικού(-ής) Γραμματέως, το Συνέδριο κατανέμει τις θέσεις που εμφανίζονται στον πίνακα προσωπικού μεταξύ διοικητικών υπηρεσιών και ομάδων ελέγχου.

3. Με την επιφύλαξη του άρθρου 13 παράγραφος 4 του παρόντος εσωτερικού κανονισμού, το Συνέδριο καθορίζει τους όρους υπό τους οποίους ασκούνται οι εξουσίες που ανατίθενται από τον κανονισμό υπηρεσιακής κατάστασης των υπαλλήλων στην αρμόδια για τους διορισμούς αρχή καθώς και από το καθεστώς που εφαρμόζεται στο λοιπό προσωπικό στην αρμόδια αρχή για τη σύναψη των συμβάσεων πρόσληψης.

ΤIΤΛΟΣ II

ΛΕIΤΟΥΡΓIΑ ΤΟΥ ΣΥΝΕΔΡIΟΥ

Άρθρο 17

Συσκέψεις

Με την επιφύλαξη της έγγραφης διαδικασίας που προβλέπεται στο άρθρο 22 παράγραφος 5 του παρόντος εσωτερικού κανονισμού, το Συνέδριο λαμβάνει αποφάσεις σε συνεδρίαση.

Άρθρο 18

Πρόγραμμα των συνεδριάσεων

Το Συνέδριο καταρτίζει το προβλεπόμενο χρονοδιάγραμμα των συνεδριάσεών του μία φορά το χρόνο, πριν από το τέλος του προηγούμενου έτους.

Είναι δυνατό να οργανωθούν πρόσθετες συνεδριάσεις με πρωτοβουλία του/της Προέδρου ή με αίτηση δύο τουλάχιστον Μελών.

Άρθρο 19

Καθορισμός της ημερήσιας διάταξης

1. Ο/Η Πρόεδρος καταρτίζει το σχέδιο ημερήσιας διάταξης κάθε συνεδρίασης.

2. Το σχέδιο ημερήσιας διάταξης και τα σχετικά έγγραφα κοινοποιούνται στα Μέλη του Συνεδρίου το αργότερο πέντε εργάσιμες ημέρες πριν από τη συνεδρίαση, εκτός αν συντρέχει επείγουσα περίπτωση δεόντως αιτιολογημένη και κρινόμενη κατά περίπτωση από τον/την Πρόεδρο. Για να εξασφαλιστεί η τήρηση της προθεσμίας αυτής, τα Μέλη του Συνεδρίου φροντίζουν για την κατάθεση των εγγράφων προς καταχώριση στη Γενική Γραμματεία του Συνεδρίου μέσα στις προθεσμίες που ορίζονται για το σκοπό αυτό.

3. Αν, πριν από τη συνεδρίαση, τα έγγραφα δεν έχουν διανεμηθεί μέσα στην προθεσμία των πέντε εργάσιμων ημερών που αναφέρεται στην προηγούμενη παράγραφο, κάθε Μέλος του Συνεδρίου δικαιούται να ζητήσει να αναβληθεί ένα θέμα ή να μη συναχθεί κανένα συμπέρασμα από τη συζήτησή του.

4. Το Συνέδριο, αφού επιληφθεί του σχεδίου ημερήσιας διάταξης και των ενδεχομένων αιτήσεων τροποποίησης, εγκρίνει την ημερήσια διάταξη κατά την έναρξη κάθε συνεδρίασης. Μπορεί να αποφασίσει ομόφωνα να διασκεφθεί για θέμα το οποίο δεν έχει εγγραφεί στην ημερήσια διάταξη. Κάθε άλλο πρόβλημα σχετικό με την ημερήσια διάταξη επιλύεται με την πλειοψηφία των παρόντων Μελών. Κατά την έγκριση της ημερήσιας διάταξης, τα Μέλη επισημαίνουν τα θέματα που απορρέουν από τα πρακτικά των προηγούμενων συνεδριάσεων που έχουν υποβληθεί προς έγκριση τα οποία θα επιθυμούσαν να θίξουν κατά τη συνεδρίαση και δηλώνουν την πρόθεσή τους να παρέμβουν για άλλα θέματα στα "διάφορα".

Άρθρο 20

Προεδρία των συνεδριάσεων

Η προεδρία των συνεδριάσεων ασκείται από τον/την Πρόεδρο. Σε περίπτωση κωλύματος ή απουσίας του/της Προέδρου, η προεδρία των συνεδριάσεων ασκείται από το Μέλος του Συνεδρίου το οποίο ασκεί προσωρινά την Προεδρία, δυνάμει του άρθρου 11 του παρόντος εσωτερικού κανονισμού.

Άρθρο 21

Απαρτία

Η απαραίτητη απαρτία των παρόντων Μελών για τη λήψη αποφάσεων καθορίζεται σε δέκα.

Άρθρο 22

Έγκριση των αποφάσεων

1. Με την επιφύλαξη των άρθρων 248 παράγραφος 4 εδάφιο 3 της συνθήκης ΕΚ, 45Γ παράγραφος 4 εδάφιο 3 της συνθήκης ΕΚΑΧ, 160Γ παράγραφος 4 εδάφιο 3 της συνθήκης ΕΚΑΕ, το Συνέδριο προσδιορίζει ποιες αποφάσεις θα λαμβάνονται με την πλειοψηφία των Μελών που το απαρτίζουν.

2. Όλες οι άλλες αποφάσεις - εκτός από τις προβλεπόμενες στο άρθρο 6 και στο άρθρο 19 παράγραφος 4 του παρόντος εσωτερικού κανονισμού - λαμβάνονται με την πλειοψηφία των Μελών που είναι παρόντα στη συνεδρίαση του Συνεδρίου.

3. Με την επιφύλαξη της παραγράφου 2 παραπάνω, το Συνέδριο μπορεί, έπειτα από πρόταση ενός Μέλους του, να δηλώσει με την πλειοψηφία των Μελών που συμμετέχουν στη συνεδρίαση ότι για ένα συγκεκριμένο θέμα που του έχει υποβληθεί θα ληφθεί απόφαση με πλειοψηφία των Μελών που το αποτελούν.

4. Όταν για να ληφθεί μια απόφαση απαιτείται η πλειοψηφία των Μελών που είναι παρόντα στη συνεδρίαση του Συνεδρίου, η ψήφος του/της Προέδρου βαρύνει σε περίπτωση ισοψηφίας.

5. Το Συνέδριο προσδιορίζει κατά περίπτωση ποιες αποφάσεις λαμβάνονται βάσει έγγραφης διαδικασίας και καθορίζει τους όρους της.

Άρθρο 23

Δημοσιότητα των συνεδριάσεων

Οι συνεδριάσεις του Συνεδρίου δεν είναι δημόσιες.

Άρθρο 24

"Κλειστές" συνεδριάσεις

1. Το Συνέδριο μπορεί να διασκέπτεται σε "κλειστή" συνεδρίαση, όταν αυτό δικαιολογείται από τον εμπιστευτικό χαρακτήρα των θεμάτων συζήτησης.

2. Η εκτίμηση του εμπιστευτικού χαρακτήρα των θεμάτων προς συζήτηση σε "κλειστή" συνεδρίαση εναπόκειται στον/στην Πρόεδρο του Συνεδρίου.

3. Εκτός από αντίθετη απόφαση που λαμβάνεται σε προηγούμενη συνεδρίαση του Συνεδρίου, οι "κλειστές" συνεδριάσεις διεξάγονται χωρίς διερμηνείς.

Άρθρο 25

Πρακτικά των συνεδριάσεων

1. Καταρτίζεται σχέδιο πρακτικών κάθε συνεδρίασης του Συνεδρίου.

2. Τα σχέδια πρακτικών διαβιβάζονται στα Μέλη του Συνεδρίου το ταχύτερο δυνατό και εγκρίνονται από το Συνέδριο σε μεταγενέστερη συνεδρίαση.

3. Τα πρακτικά που έχουν εγκριθεί επικυρώνονται με την υπογραφή του/της Γενικού(-ής) Γραμματέως.

ΤIΤΛΟΣ III

ΔIΑΔIΚΑΣIΕΣ

ΚΕΦΑΛΑIΟ I

ΔIΕΝΕΡΓΕIΑ ΤΩΝ ΕΛΕΓΧΩΝ

Άρθρο 26

Όροι διενέργειας των ελέγχων

1. Το Συνέδριο καθορίζει τους όρους διενέργειας των ελέγχων για τους οποίους είναι αρμόδιο δυνάμει των συνθηκών, και ιδίως για όσους απορρέουν από τις διατάξεις των άρθρων 248 της συνθήκης ΕΚ, 45Γ της συνθήκης ΕΚΑΧ και 160Γ της συνθήκης ΕΚΑΕ.

2. Ασκεί τους ελέγχους του σύμφωνα με τους στόχους που καθορίζονται στο πρόγραμμα εργασίας του, το οποίο περιλαμβάνει τα καθήκοντα του κάθε τομέα ελέγχου καθώς και εκείνα που διαρθρώνονται γύρω από τα οριζόντια θέματα ελέγχου.

ΚΕΦΑΛΑIΟ II

ΕΤΗΣIΕΣ ΕΚΘΕΣΕIΣ, ΕIΔIΚΕΣ ΕΚΘΕΣΕIΣ, ΓΝΩΜΟΔΟΤΗΣΕIΣ, ΠΑΡΑΤΗΡΗΣΕIΣ ΚΑI ΔΗΛΩΣΕΙΣ ΑΞΙΟΠΙΣΤΙΑΣ

Άρθρο 27

Εισηγητές

1. Για καθέναν από τους ελέγχους που πραγματοποιήθηκαν, το Μέλος-εισηγητής παραπέμπει, αν συντρέχει περίπτωση, το θέμα στο Συνέδριο.

2. Το Συνέδριο, μόλις του υποβληθεί αίτηση γνωμοδότησης είτε σύμφωνα με τα άρθρα 279 και 280 της συνθήκης ΕΚ, 78η της συνθήκης ΕΚΑΧ και 183 της συνθήκης ΕΚΑΕ, είτε με τα άρθρα 248 της συνθήκης ΕΚ, 45Γ της συνθήκης ΕΚΑΧ και 160Γ της συνθήκης ΕΚΑΕ, ορίζει, μεταξύ των Μελών του, τον ή τους εισηγητές που θα είναι επιφορτισμένοι με την εξέταση του φακέλου και την κατάρτιση τoυ σχεδίου.

3. Όσον αφορά τις παρατηρήσεις που υποβάλλονται σύμφωνα με τα άρθρα 248 της συνθήκης ΕΚ, 45Γ της συνθήκης ΕΚΑΧ και 160Γ της συνθήκης ΕΚΑΕ, το Μέλος-εισηγητής είναι το αρμόδιο για τον οικείο τομέα ελέγχου, ή όσον αφορά τα οριζόντια θέματα ελέγχου που προβλέπονται ειδικά στο πρόγραμμα εργασίας, το Μέλος που έχει οριστεί ρητώς για το σκοπό αυτό.

Άρθρο 28

Εξέταση από την ομάδα ελέγχου

Τα σχέδια παρατηρήσεων και γνωμοδότησης που καταρτίζει το Μέλος-εισηγητής εξετάζονται από ομάδα ελέγχου προτού υποβληθούν στο Συνέδριο.

Άρθρο 29

Απόφαση του Συνεδρίου

1. Μετά την εξέταση από την ομάδα ελέγχου, το Συνέδριο εξετάζει ως Σώμα τα σχέδια παρατηρήσεων και γνωμοδότησης και αποφασίζει σχετικά με τη συνέχεια που πρέπει να δοθεί σε αυτά.

2. Το Συνέδριο εγκρίνει το οριστικό κείμενο των εκθέσεων, των γνωμοδοτήσεων και των παρατηρήσεών του καθώς και της δήλωσης αξιοπιστίας που πρέπει να χορηγεί δυνάμει των άρθρων 248 της συνθήκης ΕΚ, 45Γ της συνθήκης ΕΚΑΧ και 160Γ της συνθήκης ΕΚΑΕ.

Άρθρο 30

Γλωσσικό καθεστώς και επικύρωση

1. Οι εκθέσεις, οι γνωμοδοτήσεις, οι παρατηρήσεις και οι δηλώσεις αξιοπιστίας καταρτίζονται στις ένδεκα επίσημες γλώσσες.

2. Η επικύρωση των εγγράφων που αναφέρονται στην παράγραφο 1 παραπάνω πραγματοποιείται με την υπογραφή των ένδεκα γλωσσικών εκδόσεων από τον/την Πρόεδρο.

Άρθρο 31

Διαβίβαση και δημοσίευση

Με την επιφύλαξη των άρθρων 248 παράγραφος 4 της συνθήκης ΕΚ, 45Γ παράγραφος 4 της συνθήκης ΕΚΑΧ, 160Γ παράγραφος 4 της συνθήκης ΕΚΑΕ και των εφαρμοστέων διατάξεων του δημοσιονομικού κανονισμού, το Συνέδριο καθορίζει τους κανόνες που αφορούν τη διαβίβαση και δημοσίευση των εκθέσεων, γνωμοδοτήσεων, παρατηρήσεων και δηλώσεων αξιοπιστίας.

ΤΕΛIΚΕΣ ΔIΑΤΑΞΕIΣ

Άρθρο 32

Λεπτομέρειες εφαρμογής

Το Συνέδριο καθορίζει τις λεπτομέρειες εφαρμογής του παρόντος εσωτερικού κανονισμού.

Άρθρο 33

Θέση σε ισχύ

Ο παρών εσωτερικός κανονισμός ακυρώνει και αντικαθιστά τον κανονισμό που εκδόθηκε από το Συνέδριο κατά τη συνεδρίασή του της 21ης και 22ας Μαρτίου 2001.

Αρχίζει να ισχύει από τις 31 Ιανουαρίου 2002.

Λουξεμβούργο, 31 Ιανουαρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) Όπως εγκρίθηκε από το Συνέδριο κατά την 668η συνεδρίασή του της 31ης Ιανουαρίου 2002.